'पीएम का वादा, भूमि अधिग्रहण कानून बदलेगा'  
रालोद अध्यक्ष अजित सिंह ने कहा है कि सरकार संसद के आगामी सत्र में भूमि अधिग्रहण कानून में संशोधन के लिए एक महत्वपूर्ण विधेयक लाएगी।
प्रधानमंत्री मनमोहन सिंह ने मंगलवार को राष्ट्रीय लोकदल नेताओं के प्रतिनिधिमंडल को आश्वासन दिया कि सरकार संसद के आगामी सत्र में भूमि अधिग्रहण कानून में संशोधन के लिए एक महत्वपूर्ण विधेयक लाएगी।  प्रधानमंत्री के साथ आधा घंटे तक चली बैठक के बाद रालोद प्रमुख अजित सिंह ने बताया कि उन्होंने सिंह को नोएडा में भूमि अधिग्रहण को लेकर हुई हिंसा के बारे में अवगत कराया और उन्हें विधेयक पारित कराने को लेकर उनकी प्रतिबद्धता के बारे में याद दिलाया।  रालोद नेता ने कहा मैंने भूमि अधिग्रहण विधेयक को लेकर प्रधानमंत्री से मुलाकात की और उन्हें याद दिलाया कि उन्होंने पिछले साल अक्तूबर में खुद विधेयक पारित किए जाने के बारे में वायदा किया था। राहुल गांधी ने भी उनसे मुलाकात की थी और विधेयक पारित करने का आग्रह किया था। अजित सिंह ने कहा प्रधानमंत्री ने तब कहा था कि वह सुनिश्चित करेंगे कि विधेयक जल्द से जल्द पारित हो लेकिन तब से संसद के दो सत्र निकल चुके हैं। मैंने उन्हें उनकी प्रतिबद्धता के बारे में याद दिलाया। प्रधानमंत्री ने मुझसे कहा है कि आगामी सत्र में निश्चित तौर पर विधेयक संसद में लाया जाएगा।